Общата сума, отпусната от ЕС, е 21 млн. евро. За първия транш са похарчени 6.26 млн. лв., а с останалите би трябвало да се купят същите храни, плюс още няколко продукта, които да бъдат раздадени отново чрез БЧК
13 септември 2012 20:57 4917 прочитания
Шумната реклама тази есен на раздаваните с пари от програмата "Благотворителност" на Европейския съюз хранителни продукти на най-бедните в България предизвика догадки как се връзват сметките по описаните от земеделското министерство параметри на започналата на 10 септември кампания.
Министър Мирослав Найденов съобщи, че над 308 хил. души ще получат хранителни помощи за близо 42 млн. лв., като през тази година заради кризата отпуснатата от ЕС сума е скочила пет пъти в сравнение с 2011 г., когато са били разпределени храни за 8 млн. лв. За разлика от досега нуждаещите се ще получат продуктите не на четири, а на два транша, като доставката на следващия ще е от 24 октомври.
След проведените обществени поръчки от Държавен фонд "Земеделие" с условие за постигнати най-ниски цени храните се доставят от фирмите изпълнители в 30 областни склада на Българския червен кръст (БЧК). Общият им обем се изчислява на 22 000 т. За разходите по транспортирането им беше обяснено, че са включени в офертите, с които фирмите са кандидатствали.
Продуктите се раздават на нуждаещите се по списъци, изготвени от Агенцията за социално подпомагане, от служители и доброволци на БЧК в 337 пункта. Според параметрите на тазгодишната кампания всеки от бенефициентите трябва да получи в двата транша храни за общо над 130 лв. с ДДС, както показва разделянето на общата сума от 42 млн. лв на броя на включените в списъците 308 470 души.
ЕС черпи с "Инка"
През първия транш всеки, включен в програмата, ще получи около 12 кг от 9 вида хранителни стоки: брашно - 5 кг; ориз – 1 кг; спагети – 1.5 кг; захар – 1 кг, зрял фасул – 1 кг; макарони – 1.2 кг; обикновени бисквити – 0.400 кг; обикновени вафли – 0.900 кг; царевично нишесте - 0.140 кг.
За втория транш се предвижда същият пакет, допълнен с още пет продукта - олио, конфитюр, леща, картофено пюре, пчелен мед и кафе от типа "Инка". ("Инка" не е кафе, а продукт от цикория - в магазините кутия от 150 г струва 1.50 лв.)
Как се "пълнят" 130 лв.
Изброените продукти в пакетите от първия транш и тяхното количество всъщност повдигна съмненията, че нещо не е наред в сметките. Според отговора, който "Капитал Daily" получи от фонд "Земеделие", общата стойност на храните от първия транш е 5 217 520 лв. без ДДС, или 6.261 млн. лв. с ДДС, които, разделени на броя на бенефициентите, показват, че стойността на един пакет от първия транш е около 20 лв.
Така за втория транш остава почти шесткратно по-голяма сума от близо 36 млн. лв., която трудно би се усвоила само от включването на петте допълнителни продукта. Дори тяхната обща стойност да е също 20 лв.с ДДС, общата цена на продуктите в двата транша за един получател ще излезе около 60 лв., което е наполовина по-малко от изчислените 130 лв. с ДДС - според посоченото от земеделския министър съотношение между отпуснатите от ЕС пари и броя на получателите на помощите.
Скъп бартер
На въпрос как се очаква да бъде покрит остатъкът от близо 36 млн. лв от ДФ "Земеделие" обясниха, че сумата от 42 млн. лв. (21 млн. евро) е дадена от ЕС като помощ, но с условието с част от тях да се купи интервенционно зърно. Цената му е определена по ставки на ЕС и тя е доста висока, посочиха от фонда. По тази схема ЕС дава пари за храна за бедни, но с уговорката да използваме една част за покупка на ечемик, който пък да разменим на бартер за ориз, брашно и др. продукти.
европейски помощи храни хранителни продукти бедност социално слаби Държавен фонд "Земеделие" Министерство на земеделието и храните МЗХ
bta 21:19, 13 сеп 12, Неутрално
ЕС има схеми където и ние не може да измислим.
xmm 21:25, 13 сеп 12, Весело
Като гледам сметките.....измислили сме ги:)
bta 21:27, 13 сеп 12, Неутрално
Е ама в случая са ни я спуснали схемата:купи това размени за онова и дай толкова на еди кой си ,но ако не си го вземе ще го шитнем ...
cualquera 22:42, 13 сеп 12, Неутрално
Получили сте отговор, ама на друг въпрос. Ако си го бяхте задали както трябва, щяхте сега да излезете с точна информация. Понякога се чудя нарочно ли не ги нацелвате въпросите или искате да имате "сензациики" за поне два месеца.
dedo pepo 10:41, 14 сеп 12, Неутрално
С малките суми ще похапнат социално слабите,а големите са да се облажат социално дебелите.Нали разбирате,че техните нужди,очевадно е,са по-жизнено необходими,да не говорим че и по-качествени,пък трябва и да се прекарват с по-отлежали напитки от определена реколта и от специална изба.
dggm 14:36, 14 сеп 12, Любопитно
Захар защо е включена?
Тя няма хранителна стойност. Вредна е за здравето - диабет, кариес и т.н.
Веси Танчева 14:37, 14 сеп 12, Неутрално
Тоя отговор само доказва, че не е проблем да нахраним бедните, а да заситим апетита на богатите.
За пореден път. Освен това, пак няма отговор на въпроса кои производители получиха насред кризата кешова инжекция в размер на 42 милиона лева?